
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Vranov nad Topľou 13T/27/2024 8824010171 12. 06. 2024 Mgr. Anna Monoková ECLI:SK:OSVT:2024:8824010171.1
TRESTNÝ ROZKAZ V MENE SLOVENSKEJ REPUBLIKY Okresný súd Vranov nad Topľou samosudkyňou Mgr. Annou Monokovou podľa § 353 ods. 1 Trestného poriadku v spojení s § 241 ods. 1 písm. j) Trestného poriadku dňa 12. júna 2024 takto rozhodol: rozhodol: Obvinený A. B., nar. XX.X.XXXX vo C. D. E., trvale bytom F. XX, okr. C. D. E., uznáva
sa
za
v i n n é h o, ž e
dňa 31.01.2024 v čase okolo 15:00 hod. prišiel do miesta trvalého bydliska F. XX, okr. C. D. E. v silne podnapitom stave, následne vošiel do obývačky na 1. poschodí rodinného domu, kde sa nachádzala jeho sestra G. B. z F., kde sa s ňou dostal do slovného konfliktu, ktorý vyústil do fyzického napadnutia sestry a to tým spôsobom, že ju sotil oboma rukami do pliec, potom ju chytil za vlasy, ťahal ju nimi po izbe a odhodil ju do skrine a potom ju znova chytil za vlasy a odhodil ju do steny, potom sa pri zápase presunuli obaja do chodby, kde ona sa pri napádaní len bránila a tam na chodbe sa jej podarilo sa mu vytrhnúť a utiecť vonku z domu odkiaľ privolala políciu, počas napadnutia sa jej vyhrážal slovami „zabijem ťa“, čo u poškodenej G. B. z F. vzbudilo dôvodnú obavu o jej život a zdravie a spôsobil jej zranenia a to povrchové poranenie hlavy, pomliaždenie, vyžadujúce si jednorazové lekárske ošetrenie, teda inému sa vyhrážal smrťou takým spôsobom, že to vzbudilo dôvodnú obavu a čin spáchal závažnejším spôsobom konania – násilím a na chránenej osobe – blízkej osobe čím spáchal prečin nebezpečného vyhrážania podľa § 360 ods. 1, ods. 2 písm. a), písm. b) Trestného zákona s poukazom na § 138 písm. d) Trestného zákona a § 139 ods. 1 písm. c) Trestného zákona za to mu ukladá
podľa § 360 ods. 2 Trestného zákona, § 38 ods. 2 Trestného zákona, § 36 písm. l) Trestného zákona, § 37 písm. m) Trestného zákona, § 53 Trestného zákona trest domáceho väzenia vo výmere 12 ( dvanásť ) mesiacov. Podľa § 53 ods. 2 Trestného zákona je obvinený po dobu výkonu trestu domáceho väzenia povinný v čase určenom súdom a to nepretržite po celú dobu výkonu trestu domáceho väzenia zdržiavať sa vo svojom obydlí vrátane k nemu prináležiacich vonkajších priestorov, viesť riadny život a podrobiť sa kontrole technickými prostriedkami mimo doby - nevyhnutne potrebného času na premiestnenie sa do a z miesta výkonu pracovnej činnosti a na dobu výkonu pracovnej činnosti na základe pracovnej zmluvy alebo inej pracovnej činnosti vykonávanej v súlade so Zákonníkom práce - dní pracovného pokoja od 10.00 hod. do 14.00 hod. - pracovných dní v pondelok a stredu od 10.00 hod. do 14.00 hod. Podľa § 53 ods. 4 Trestného zákona po dobu výkonu trestu domáceho väzenia môže obvinený opustiť svoje obydlie len po predchádzajúcom súhlase probačného a mediačného úradníka pôsobiaceho na Okresnom súde Vranov nad Topľou a len z naliehavého dôvodu a na nevyhnutne potrebný čas. Tento čas sa započítava do výkonu trestu. Podľa § 53 ods. 4 Trestného zákona v spojení s § 51 ods. 3 písm. b) Trestného zákona obmedzenie spočívajúce v zákaze požívania alkoholických nápojov a iných návykových látok. Podľa § 53 ods. 3 Trestného zákona nariaďuje nad obvineným kontrolu technickými prostriedkami podľa § 3 ods. 1 písm. e) zákona NR SR č. 78/2015 Z. z. o kontrole výkonu niektorých rozhodnutí technickými prostriedkami a to zariadením kontroly požitia alkoholu, ktorej je obvinený povinný sa podrobiť, vykonávanej na výzvu v časových termínoch - počas doby, kedy je povinný sa zdržiavať vo svojom obydlí, každý deň v čase od 7.00. do 8.00. hod., od 14.00 hod. do 15.00 hod. a od 20.00 hod. do 21.00 hod. - v dňoch výkonu pracovnej činnosti pred a po premiestnení sa do a z miesta výkonu pracovnej činnosti a to v čase 60 minút pred odchodom z obydlia a v čase do 60 minút po návrate do obydlia. Podľa § 73 ods. 2 písm. c) Trestného zákona ochranné liečenie protialkoholické ambulantnou formou. Poučenie: Proti trestnému rozkazu môže podať odpor do 8 dní odo dňa jeho doručenia obvinený a osoby, ktoré sú oprávnené podať v jeho prospech odvolanie, ako aj prokurátor. Odpor sa podáva na súde, ktorý trestný rozkaz vydal. Osobám, ktoré môžu podať odvolanie v prospech obvineného, okrem prokurátora, sa lehota končí tým dňom ako obvinenému. Ak sa trestný rozkaz doručuje obvinenému a aj jeho obhajcovi, plynie lehota od toho doručenia, ktoré bolo vykonané neskôr (§ 355 ods. 1 Tr. por.). Proti výroku o náhrade škody, ktorým bola priznaná náhrada škody, môže poškodený podať odpor; ak poškodený odpor podal, trestný rozkaz sa ruší vo výroku o náhrade škody. Samosudca odkáže uznesením poškodeného na civilný proces, prípadne na konanie pred iným príslušným orgánom. Rovnako sa postupuje aj vtedy, ak odpor proti výroku o náhrade škody podá iná oprávnená osoba (§ 355 ods. 2 Tr. por.). Ak proti trestnému rozkazu podala oprávnená osoba v lehote odpor, samosudca rozhodne podľa § 241 ods. 1 písm. j) o prijatí obžaloby a nariadi vo veci hlavné pojednávanie. Pri prejednávaní veci na hlavnom pojednávaní nie je samosudca viazaný právnou kvalifikáciou ani druhom a výmerou trestu obsiahnutými v trestnom rozkaze. Inak sa trestný rozkaz stane právoplatným a vykonateľným podľa § 356 (§ 355 ods. 3 Tr. por.).
Ak bol obvinený stíhaný pre prečin uvedený v § 211, môže poškodený vziať súhlas s trestným stíhaním späť až dovtedy, kým sa trestný rozkaz nedoručí niektorej z osôb, uvedených v ods. 1. Späťvzatím súhlasu sa trestný rozkaz ruší a samosudca trestné stíhanie zastaví ( § 355 ods. 6 Tr. por.). Ak bol vydaný trestný rozkaz, môže prokurátor vziať späť obžalobu dovtedy, kým sa trestný rozkaz nedoručí niektorej z osôb uvedených v ods. 1. Späťvzatím obžaloby sa trestný rozkaz ruší a vec sa vracia do prípravného konania. Trestný rozkaz sa ruší a vec sa vracia do prípravného konania aj vydaním uznesenia, ktorým nadriadený súd na základe sťažnosti podľa § 241 ods. 4 zrušil uznesenie samosudcu o prijatí obžaloby podľa § 241 ods. 1 písm. j) ( § 355 ods. 7 Tr. por. ). Obvinený a osoby, ktoré sú oprávnené podať v jeho prospech odvolanie, zúčastnená osoba ako aj prokurátor môžu výslovným vyhlásením vziať podaný odpor späť, a to až dovtedy, kým prokurátor neprednesie na hlavnom pojednávaní obžalobu. Osoba, ktorá je oprávnená podať v prospech obvineného odvolanie, môže vziať podaný odpor späť len s jeho výslovným súhlasom ( § 355 ods. 8 Tr. por.).

